钦定古今图书集成/明伦汇编/官常典/第636卷 > 王汉之
## 钦定古今图书集成/明伦汇编/官常典/第636卷 > 王汉之

按《宋史》本传，汉之，字彦昭，衢州常山人。知直州时，诏
诸道经画财用上诸朝，汉之言，“所在无都籍，是以不
能周知而校其登耗以待用。愿令郡县先置籍，总之
诸道，则天下如指掌矣。”从之。擢礼部侍郎，以显谟阁
待制知瀛州，言“自何承矩规塘泺之地屯田，东达于
海，其后又修保塞五州为堤道，备种所宜木至三百万本，此中国万世之利也。今寖失其道，愿讲行之。”雄
州归信、容城灾，两输户请蠲税，吏不听。汉之言：“雄州
规小利，失大体，万一契丹蠲之，为朝廷羞。”徙江宁、河
南府，不至，而为苏、潭、洪三州。召拜兵部侍郎。